# Výzva na podávanie žiadostí o poskytnutie Štipendia Martina Filka na akademický rok 2019/2020

## Cieľ Štipendia Martina Filka

Cieľom Štipendia Martina Filka je získať absolventov popredných zahraničných vysokých škôl[[1]](#footnote-1) pre prácu v štátnej správe[[2]](#footnote-2) v záujme skvalitnenia tvorby verejných politík.

V rámci Štipendia Martina Filka je možné získať štipendium na pokrytie študijných nákladov (školné, životné náklady, cestovné, náklady na študijné pomôcky a cestovné poistenie a zdravotné poistenie) počas maximálne dvoch akademických rokov štúdia na zahraničnej vysokej škole (ďalej len „štúdium“), pričom ako protihodnotu sa podporený žiadateľ zaviaže odpracovať tri roky v štátnej správe.

## Oprávnení žiadatelia

Oprávnenými žiadateľmi sú občania SR, ktorí sa uchádzajú o štúdium (v prípade ich vybratia im nárok na štipendium vzniká až po zápise na štúdium na zahraničnej vysokej škole), sú prijatí na štúdium alebo už študujú na vysokých školách v zahraničí, a toto štúdium je rovnocenné vysokoškolskému štúdiu druhého stupňa alebo tretieho stupňa uskutočňovaného dennou formou štúdia[[3]](#footnote-3) v podporovaných študijných oblastiach. V rámci výzvy na podávanie žiadostí o poskytnutie Štipendia Martina Filka na akademický rok 2019/2020 (ďalej len „výzva“) je možné podať len jednu žiadosť.

Vysoké školy, na ktorých sa študenti uchádzajú o štúdium, na ktoré sú študenti prijatí, alebo na ktorých už študujú, sa musia umiestniť do 200. miesta vrátane, v rebríčku hodnotenia univerzít Shanghai Academic Ranking of World Universities 2018 <http://www.shanghairanking.com/ARWU2018.html> alebo do 200. miesta vrátane, v rebríčku RePEc <https://ideas.repec.org/top/top.econdept.html>.

## Termín podania žiadosti

Žiadosť o poskytnutie Štipendia Martina Filka na akademický rok 2019/2020 (ďalej len „žiadosť“) spolu s prílohami v listinnej podobe je potrebné zaslať najneskôr do 25. apríla 2019 (štvrtok) na nižšie uvedenú adresu. Na obálke je potrebné uviesť označenie „Štipendium Martina Filka“. Vyplnenú žiadosť je potrebné zaslať najneskôr do 25. apríla 2019 spolu s naskenovanými prílohami súčasne aj na e-mailovú adresu [odbor.vsv@minedu.sk](mailto:odbor.vsv@minedu.sk). Maximálna veľkosť žiadosti spolu s prílohami je 7 MB. Na žiadosti, ktoré budú doručené po 25. apríli 2019, sa nebude prihliadať. Pri listinnej forme žiadosti bude rozhodujúce potvrdenie (pečiatka) pošty o odoslaní resp. potvrdenie (pečiatka) ministerstva o osobnom podaní Pri žiadostiach zaslaných e-mailom je rozhodujúci čas doručenia.

Poštová adresa: Podateľňa - úradné hodiny

Ministerstvo školstva, vedy, výskumu a športu SR Pondelok a piatok: 8.00 - 14.00 hod.

Stromová 1 Utorok až štvrtok: 8.00 – 15.00 hod.

813 30 Bratislava Obedná prestávka: 12.00 - 12.30 hod.

## Podporované študijné oblasti a ponúkané pozície

Uprednostňuje sa podpora štúdia v nasledujúcich oblastiach: ekonómia, matematika, štatistika a verejná politika. V roku 2019 sa uskutočňuje výber na 20 možných pozícií. Záujem o získanie štipendistu vyjadrili:

* Ministerstvo dopravy a výstavby SR,
* Ministerstvo financií SR – Inštitút finančnej politiky, Útvar hodnoty za peniaze,
* Ministerstvo hospodárstva SR – Centrum pre hospodárske otázky,
* Ministerstvo pôdohospodárstva a rozvoja vidieka SR,
* Ministerstvo práce, sociálnych vecí a rodiny SR – Inštitút sociálnej politiky, sekcia sociálneho poistenia a dôchodkového sporenia,
* Ministerstvo školstva, vedy, výskumu a športu SR – odbor analýz vzdelávacej politiky,
* Ministerstvo zdravotníctva SR – Inštitút zdravotnej politiky,
* Úrad vlády SR – sekcia kontroly, Implementačná jednotka,
* Úrad podpredsedu vlády SR pre investície a informatizáciu – Analytický útvar.

Špecifikácia pozícií, tak ako ich predložilo príslušné ministerstvo/Úrad vlády SR/Úrad podpredsedu vlády SR pre investície a informatizáciu, je uvedená v prílohe č. 1.

## Výberový proces

Výber oprávnených žiadateľov bude prebiehať v dvoch kolách. Prvému kolu predchádza posúdenie žiadostí z hľadiska súladu žiadostí s kritériami výzvy a administratívna kontrola žiadostí.

V prípade doručenia chybnej alebo neúplnej žiadosti bude žiadateľ e-mailom vyzvaný na opravu alebo doplnenie žiadosti, a to v lehote troch pracovných dní od doručenia výzvy. Žiadosť, ktorá nebude opravená alebo doplnená v uvedenej lehote, bude z hodnotiaceho procesu vyradená. Rovnako bude z hodnotiaceho procesu vyradená žiadosť, ktorá nie je v súlade s kritériami výzvy.

### Prvé kolo

Žiadosti, ktoré splnia formálne požiadavky, budú posúdené dvomi externými hodnotiteľmi, na základe nasledujúcich kritérií:

* umiestnenie študijnej oblasti v rebríčku Times Higher Education,
* celkové študijné náklady,
* ovládanie spracovania dát, analytického a koncepčného myslenia,
* životopis a motivačný list.

Do druhého kola postúpi 9 žiadateľov, ktorí získajú v prvom kole najvyšší počet bodov.

### Druhé kolo

O konečnom pridelení štipendia rozhodne Komisia na posúdenie žiadostí o poskytnutie Štipendia Martina Filka (ďalej len „komisia“) základe osobného pohovoru, ktorý je plánovaný na 30. mája 2019 (štvrtok).[[4]](#footnote-4) Pozvánka na pohovor bude vybraným žiadateľom zaslaná e-mailom najneskôr tri pracovné dni pred jeho konaním. Pohovor sa uskutoční v Bratislave, presné miesto a čas budú oznámené v pozvánke.

Komisia bude zložená zo zástupcov ministerstiev, Úradu vlády SR a Úradu podpredsedu vlády SR pre investície a informatizáciu, ktoré budúce pracovné pozície (ďalej len „pozície“) ponúkajú. Predsedom komisie bude zástupca Ministerstva školstva, vedy, výskumu a športu SR.

Členovia komisie zohľadnia celkový profil uchádzača a jeho vystupovanie, pričom každý člen komisie bude uchádzačov hodnotiť samostatne v súlade s preferenciami príslušného ministerstva, Úradu vlády SR a Úradu podpredsedu vlády SR pre investície a informatizáciu, ktoré zastupuje.

Na poskytnutie štipendia nie je právny nárok. Na ponúkanú pozíciu nemusí byť vybraný žiadny zo žiadateľov.

## Trvanie podpory a výška štipendia

Štipendium môže podporiť najviac štyri semestre/šesť trimestrov štúdia, a to aj, ak je (štandardná) dĺžka štúdia príslušného študijného programu viac ako dva roky.  Náklady spojené so štúdiom si po uplynutí podporného obdobia hradí štipendista z vlastných zdrojov, bez ohľadu na záväzok odpracovať tri roky v štátnej správe.

Plánovaný objem finančných prostriedkov vyčlenených na štipendium na akademický rok 2019/2020 je spolu  160 000 eur. Počet udelených štipendií bude závisieť od finančnej náročnosti jednotlivých študijných programov a od výšky ostatných nákladov spojených so štúdiom.

Štipendium sa poskytuje na nasledovné náklady spojené so štúdiom: školné, životné náklady, cestovné, náklady na študijné pomôcky, cestovné poistenie a zdravotné poistenie.

O štipendium sa môžu uchádzať aj žiadatelia, ktorí už majú časť študijných nákladov pokrytú z iných finančných zdrojov. Táto skutočnosť nemá vplyv na záväzok štipendistu odpracovať tri roky v štátnej správe. Pri posudzovaní celkových študijných nákladov sa v takomto prípade zohľadní len čiastka, o ktorú sa žiadateľ uchádza v rámci tohto grantového programu.

Štipendium na školné sa poskytuje na úhradu školného a poplatkov spojených so štúdiom uhrádzaných vysokej škole. Na základe podkladov od žiadateľa tieto platby uhradí Ministerstvo školstva, vedy, výskumu a športu SR priamo na účet vysokej školy. V prípade, že žiadateľ už školné na akademický rok 2019/2020 uhradil, bude mu na základe relevantných dokladov táto úhrada refundovaná.

Štipendium na životné náklady sa poskytuje vo výške štipendií poskytovaných študentom v Národnom štipendijnom programe podľa štátu štúdia ([www.stipendia.sk](http://www.stipendia.sk)). Štipendium sa poskytuje najviac počas desiatich mesiacov v priebehu jedného akademického roka.

Štipendium na cestovné náklady sa poskytuje na dve jednosmerné cesty alebo jednu spiatočnú cestu štipendistu do a z miesta štúdia počas jedného akademického roka v závislosti od skutočných výdavkov. Hodnota štipendia na cestovné náklady sa pre študentov študujúcich na vysokých školách v Európe určuje na max. 300,-eur/rok, a pre študentov študujúcich na vysokých školách mimo Európy na max. 1500,-eur/rok.

Štipendium na študijné pomôcky sa poskytuje vo výške 200 eur ročne.

Štipendium sa poskytuje aj na náklady na cestovné a zdravotné poistenie počas trvania štúdia v obvyklej výške.

## Žiadosť a povinné prílohy

Žiadosť sa predkladá na formulári, ktorý je súčasťou tejto výzvy.

Povinnou súčasťou listinnej aj elektronickej žiadosti sú nasledujúce prílohy:

1. kópia potvrdenia o uchádzaní sa, prijatí alebo o štúdiu na vybranej zahraničnej vysokej škole,
2. kópia potvrdenia o výške školného určeného vysokou školou,
3. podpísaný štruktúrovaný životopis,
4. podpísaný motivačný list (max. 2 strany formátu A 4, písmo Times New Roman veľkosti 12, s informáciami, prečo sa žiadateľ rozhodol študovať na danej vysokej škole, akú má predstavu o svojom uplatnení v štátnej správe, ako pri tomto uplatnení využije získané vzdelanie a aké vlastnosti/zručnosti z neho robia najvhodnejšieho kandidáta),
5. kópia diplomu preukazujúceho doteraz najvyššie dosiahnuté vzdelanie a ďalších relevantných dokladov o vzdelaní (jazykové certifikáty a pod.),[[5]](#footnote-5)
6. súhlas so spracúvaním osobných údajov.

K dokumentom, ktoré nie sú vyhotovené v štátnom jazyku alebo v anglickom jazyku, je potrebné priložiť aj ich preklad do štátneho jazyka.[[6]](#footnote-6)

## Zverejnenie výsledkov

Oznámenie celkových výsledkov výberového procesu sa predpokladá do jedného týždňa od rokovania komisie.

Výsledky výberového procesu spolu s dosiahnutým počtom bodov budú uchádzačom oznámené písomne. Uchádzačom, ktorým bude oznámené udelenie štipendia, bude spolu s oznámením zaslaný aj návrh zmluvy o udelení štipendia a spolupráci (ďalej len „zmluva“).

Zoznam všetkých uchádzačov spolu s dosiahnutým počtom bodov a pracovnou históriou v štátnej správe bude zverejnený na webovom sídle Ministerstva školstva, vedy, výskumu a športu SR, [www.minedu.sk](http://www.minedu.sk).

## Práva a povinnosti podporených štipendistov

S vybranými uchádzačmi o štipendium bude uzatvorená zmluva. Zmluva bude obsahovať záväzok Ministerstva školstva, vedy, výskumu a športu SR uhradiť náklady štúdia a záväzok príslušného ústredného orgánu štátnej správy, ktorí o vybraného uchádzača prejavili záujem, poskytnúť štipendistovi po ukončení štúdia štátnozamestnanecké miesto. Štipendista sa podpísaním zmluvy zaviaže, že za odplatu odpracuje najmenej tri roky na ponúknutom štátnozamestnaneckom mieste.

Po uzatvorení zmluvy Ministerstvo školstva, vedy, výskumu a športu SR uhradí školné a poplatky spojené so štúdiom na akademický rok 2019/2020 a začne poskytovať štipendistovi štipendium na jednotlivé štvrťroky štúdia.

Ak v čase predpokladaného nástupu štipendistu na príslušné ministerstvo/Úrad vlády SR/ Úrad podpredsedu vlády SR pre investície a informatizáciu, vznikne komplikácia, pre ktorú ho nebude možné zamestnať, bude sa hľadať možnosť jeho umiestnenia na inom ústrednom orgáne štátnej správy. Štipendista sa v zmluve zaviaže akceptovať aj inú ponúknutú pracovnú alternatívu.

Ak príslušné ministerstvo/Úrad vlády SR/Úrad podpredsedu vlády SR pre investície a informatizáciu nebude môcť štipendistovi po úspešnom ukončení štúdia ponúknuť štátnozamestnanecké miesto a ani iné ústredné orgány štátnej správy neprejavia záujem o jeho zamestnanie, štipendistovi zanikne povinnosť odpracovať v štátnej správe tri roky a zároveň povinnosť vrátiť finančné prostriedky v sume poskytnutého štipendia.

Ak štipendista z vlastného zavinenia odpracuje v štátnej správe menej ako tri roky alebo nezíska vysokoškolské vzdelanie absolvovaním štúdia, na ktoré mu bolo poskytnuté štipendium, bude povinný vrátiť finančné prostriedky v sume poskytnutého štipendia, pričom nesplatená časť sumy poskytnutého štipendia sa bude úročiť vo výške úrokovej sadzby, ktorou poskytuje študentom pôžičky Fond na podporu vzdelávania. Lehota splatnosti bude určená v zmluve.

Štipendium Martina Filka má povahu pôžičky, ktorá za podmienok uvedených v zmluve

1. je bezúročná a
2. má odloženú splatnosť.

Povinnosťou štipendistu bude poskytovať správy o priebehu jeho štúdia v pravidelných 6-mesačných intervaloch.

Za každý mesiac, ktorý štipendista po skončení štúdia odpracuje v štátnej správe (na dohodnutej pozícii), mu bude odpustená 1/36 istiny.

Príslušný ústredný orgán štátnej správy môže vyžadovať od štipendistu účasť na letnej stáži. Takáto podmienka, ako aj rozsah stáže, budú upravené v zmluve.

## Ďalšie informácie

V prípade akýchkoľvek ďalších otázok kontaktujte odbor vysokoškolského vzdelávania Ministerstva školstva, vedy, výskumu a športu SR na e-mailovej adrese: odbor.vsv@minedu.sk

# Žiadosť o poskytnutie Štipendia Martina Filka na akad. rok 2019/2020

|  |  |  |
| --- | --- | --- |
| Osobné údaje | | |
| Meno |  | |
| Priezvisko |  | |
| Adresa trvalého bydliska  (ulica, mesto, PSČ, krajina) |  | |
|  | |
| Korešpondenčná adresa  (ak je iná ako adresa trvalého bydliska) |  | |
|  | |
| Dátum narodenia (DD/MM/RRRR) |  | |
| Číslo občianskeho preukazu |  | |
| E-mailová adresa |  | |
| Telefónne číslo |  | |
| V minulosti som pracoval/a v štátnej správe | ÁNO | NIE | |

|  |  |
| --- | --- |
| Ak áno, uveďte prosím názov ÚOŠS[[7]](#footnote-7), sekcie, odboru a Vašej pozície |  |
| Informácie o štúdiu na zahraničnej vysokej škole | |
| Názov a adresa vysokej školy |  |
| Štát, v ktorom bude prebiehať štúdium |  |
| Na vysokej škole | študujem |
|  | ešte neštudujem, som prijatá/ý |
|  | ešte neštudujem, uchádzam sa o štúdium |
| Stupeň vysokoškolského štúdia | magisterský  doktorandský  iný ……………………….............................................................. |
| Rok štúdia v ak. roku 2019/2020 | prvý  druhý  tretí |
| Mesiac a rok, v ktorom by malo byť štúdium skončené |  |
| Názov študijnej oblasti |  |
| Názov študijného programu spolu s uvedením webovej stránky, na ktorej možno nájsť podrobné informácie o študijnom programe |  |
| Stručný opis študijného programu (max. 300 znakov) |  |
| Názvy povinných predmetov v nadchádzajúcom akademickom roku |  |
| Názvy povinných predmetov v predchádzajúcich akademických rokoch |  |
| Umiestnenie vysokej školy v rebríčku Shanghai Academic Ranking of World Universities 2018[[8]](#footnote-8) |  |
| Umiestnenie vysokej školy v rebríčku RePEc[[9]](#footnote-9) |  |
| Umiestnenie študijnej oblasti v rebríčku študijných oblastí Times Higher Education[[10]](#footnote-10) |  |
| Vyčíslenie študijných nákladov | |
| Počet akademických rokov, na ktoré sa o štipendium uchádzam |  |
| Výška celkových študijných nákladov, ktoré chcem uhradiť z grantu | |
| Školné |  | |
| Životné náklady | *Počet mesiacov x suma na mesiac pre štát štúdia v Národnom štipendijnom programe* | |
| Cestovné náklady | *Max 300 eur/rok, ak ide o štúdium v Európe alebo 1500 eur/rok, ak ide o štúdium mimo Európy* | |
| Náklady na študijné pomôcky | *Max 200 eur/rok* | |
| Náklady na cestovné a zdravotné poistenie |  | |
| SPOLU |  |
| Vyjadrenie sa k sprístupneniu a spracovaniu údajov | |
| Ministerstvo školstva, vedy, výskumu a športu SR nesprístupňuje osobné údaje žiadateľov, ktorí nebudú pozvaní na osobný pohovor, ostatným ÚOŠS. V prípade, že súhlasíte so sprístupnením vašich údajov aj v tomto prípade, je potrebné na to udeliť osobitný súhlas. Neudelenie súhlasu nemá žiadny vplyv na výberový proces.  Týmto v súlade s § 13 ods. 1 zákona č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov a v súlade s nariadením Európskeho parlamentu a Rady EÚ 2016/679 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) udeľujem Ministerstvu školstva, vedy, výskumu a športu SR výslovný súhlas so spracovaním a sprístupnením mojich osobných údajov ostatným ÚOŠS, ktoré zverejnili pozície v rámci výzvy, v ktorej predkladám žiadosť, v rozsahu ich uvedenia v tejto žiadosti a v prílohách k žiadosti, za účelom informovania ma o možných pracovných pozíciách, či odborných stážach po dobu piatich rokov. [[11]](#footnote-11)  V.......................................... dňa................................. ..........................................................  podpis dotknutej osoby | |

**Súhlas dotknutej osoby**

/v súlade s § 13 ods. 1 zákona č. 18/2018 Z. z. o ochrane osobných údajov a o zmene a doplnení niektorých zákonov (ďalej len „*zákon č. 18/2018 Z. z.*“) a nariadením Európskeho parlamentu a Rady EÚ 2016/679 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (ďalej len “*všeobecné nariadenie o ochrane údajov - GDPR*“)/

Dolu podpísaná/ý meno a priezvisko, narodená/ý dátum narodenia, trvalým bydliskom uviesť trvalé bydlisko udeľujem Ministerstvu školstva, vedy, výskumu a športu Slovenskej republiky (ďalej len „ministerstvo“) **súhlas na spracúvanie svojich osobných údajov** (v súlade s § 14 zákona č. 18/2018 Z. z.) v rozsahu osobných údajov uvedených v „*Žiadosti o poskytnutie Štipendia Martina Filka na akad. rok 2019/20*“ a priložených prílohách, kopírovaním, skenovaním alebo iným zaznamenávaním úradných dokladov na nosič informácií a ich uchovávanie za účelom výberového konania a ďalšej administrácie týkajúcej sa „*Štipendia Martina Filka*“.

Súčasne udeľujem súhlas so **zverejnením mojich osobných údajov** na webovom sídle ministerstva v rozsahu:

- meno,

- priezvisko,

- informáciu či som v minulosti pracoval/a – nepracoval/a v štátnej správe,

- počet získaných bodov.

Súhlas na spracúvanie osobných údajov a uchovávanie uvedených listinných dokumentov **udeľujem na dobu** odo dňa podania žiadosti do uplynutia piatich rokov po skončení poskytovania štipendia.

Spracúvanie osobných údajov je vykonávané v súlade so zákonom č. 18/2018 Z. z. (ktorý najmä v § 19 - § 30 upravuje práva dotknutej osoby v oblasti ochrany osobných údajov) a GDPR.

V ....................... dňa.................

|  |  |  |
| --- | --- | --- |
|  |  | .............................................................. |
|  |  | podpis dotknutej osoby |

Príloha č. 1 - Špecifikácia ponúkaných pozícií

* **Ministerstvo dopravy a výstavby SR (1 pozícia):**

**Špecifikácia pozície:**

* práca s Dopravným modelom SR a jeho pravidelná aktualizácia – spracovanie prognóz budúceho vývoja, hodnotenie dosahov zmien v dopravnej politike a koordinovanie vykonávania prieskumov pre aktualizáciu dopravného modelu,
* vykonávanie komplexnej analýzy, vypracovanie analytických výstupov, analytického rozpracovania navrhovaných opatrení a predkladanie odborných stanovísk k návrhom koncepcií a programov rozvoja v rámci pôsobnosti ministerstva,
* hodnotenie dopravných projektov z hľadiska ich prínosov a nákladov, spracovanie kritérií pre ich priorizovanie,
* hodnotenie a porovnávanie (ex-ante) očakávaných vplyvov navrhovaných opatrení, a ich následné vyhodnocovanie (ex-post hodnotenie),
* spolupráca pri tvorbe programových dokumentov a projektov spolufinancovaných z fondov EÚ.

Štúdium štipendistu by malo byť zamerané na dopravné plánovanie a dopravné modelovanie.

* **Ministerstvo financií SR – Inštitút finančnej politiky (3 pozície):**

Inštitút finančnej politiky (IFP) je analytickým útvarom Ministerstva financií SR. Našim poslaním je poskytovať kvalitné a spoľahlivé makroekonomické, daňové a fiškálne analýzy a prognózy, a analýzy a prognózy verejných výdavkov a finančných trhov, pre slovenskú vládu a verejnosť. Zúčastňuje sa aj na tvorbe politík ministerstva financií.

IFP tvoria tri odbory. Odbor makroekonomických analýz a prognóz (IFP1) predpovedá a analyzuje vývoj slovenskej ekonomiky, napríklad rast HDP, infláciu či nezamestnanosť. Zaoberá sa riadením štátneho dlhu, analýzou bankového sektora a ostatnými inštitúciami finančného trhu. Odbor daňových príjmov a fiškálnych analýz (IFP2) predpovedá a analyzuje príjmy verejných rozpočtov (najmä dane a odvody), zaoberá sa fiškálnou politikou, verejnými financiami a ich dlhodobou udržateľnosťou. Odbor štrukturálnych a výdavkových politík (IFP3) sa venuje štrukturálnym politikám (školstvu, trhu práce, zdravotníctvu a hospodárstvu) z pohľadu verejných financií. Hodnotí a kvantifikuje pripravované a už existujúce politiky a pripravuje krátkodobú a dlhodobú projekciu verejných výdavkov.

Staň sa súčasťou kreatívneho tímu, ktorého prácu si všímajú nielen médiá, ale sa aj pretavuje do nových politík a ovplyvňuje tak dianie v tejto krajine.

**Názov pozície: daňový analytik/analytička**

Pomôž svojím zanietením odhaľovať daňové medzery a presnejšie odhadovať daňové príjmy.

Náplň práce:

* hodnotenie vývoja daní a ich prognóza,
* kvantifikácia legislatívnych zmien,
* analýzy distribučných vplyvov,
* analytická práca na odhaľovaní daňových medzier,
* analýza daňových priznaní.

**Názov pozície: makroekonomický analytik/analytička**

Podieľaj sa na oficiálnych prognózach ekonomiky a svojimi analýzami prispej k lepšiemu chápaniu makroekonomického vývoja.

Náplň práce:

* prognóza makroekonomických indikátorov,
* analýza a hodnotenie makroekonomického vývoja,
* tvorba citlivostných scenárov vývoja ekonomiky,
* analýza štrukturálnej miery nezamestnanosti,
* sledovanie a analýza vývoja finančných trhov a financovania verejného dlhu,
* analýza bankového sektora a ostatných finančných inštitúcií.

**Názov pozície: analytik/analytička štrukturálnych politík**

Pomôž zlepšiť slovenské školstvo či zdravotníctvo.

Náplň práce:

* tvorba analýz a odporúčaní v štrukturálnych politikách z pohľadu verejných financií (trh práce, zdravotníctvo, školstvo, hospodárstvo)
* hodnotenie a kvantifikácia pripravovaných  či existujúcich politík (napr. vplyv minimálnej mzdy, dotácie baníkom, model hodnotenia investičnej pomoci, reforma penzijného systému)
* príprava krátkodobej a dlhodobej projekcie verejných výdavkov
* tvorba strategických materiálov (Národný program reforiem, Program stability)
* spolupráca so zahraničnými inštitúciami (OECD, MMF, EK).
* **Ministerstvo financií SR – Útvar hodnoty za peniaze (2 pozície):**

Staňte sa súčasťou tímu, ktorého práca reformuje pravidlá, nastavuje procesy a posilňuje inštitúcie vedúce k prijímaniu dobrých rozhodnutí vo verejnom záujme a svojou činnosťou zlepšuje výsledky slovenského verejného sektora.

Útvar hodnoty za peniaze (ÚHP) zastrešuje aktivity Ministerstva financií SR, ktoré podporujú prijímanie dobrých rozhodnutí vo verejnom záujme a zlepšujú výsledky slovenského verejného sektora. Hlavnými výstupmi ÚHP sú revízie verejných výdavkov a hodnotenia investičných projektov.

Tento cieľ napĺňame prostredníctvom:

* pravidelného hodnotenia verejných výdavkov naviazaného na tvorbu rozpočtu,
* hodnotenia verejných politík, regulácií a investícií,
* budovania analytických nástrojov,
* podpory vzniku analytických jednotiek v štátnej správe.

**Názov pozície: analytik/analytička Hodnoty za peniaze**

Náplňou práce je analýza vládnych politík z pohľadu investícií, prevádzky, výdavkových programov a regulácie, a to pomocou analýzy nákladov a prínosov, či výsledkových analýz. Medzi ďalšie úlohy patrí navrhovanie optimalizácie verejných výdavkov a návrhy na zlepšenie samotných návrhov rozpočtov.

Výsledkom práce analytika/analytičky ÚHP sú interné podklady, prezentácie, analýzy, či iné analytické správy pre vedenie Ministerstva financií SR. Tieto výstupy slúžia ako podklady v procese revízie verejných výdavkov a prispievajú k hodnoteniam, či sú peniaze daňovníkov skutočne vynaložené najlepšie ako je možné. Analytik/analytička ÚHP tiež spolupracuje s medzinárodnými inštitúciami ako OECD, EK alebo MMF. Konečným cieľom práce je vyššia kvalita verejných politík a tvorba rozhodnutí na základe faktov a dát.

**Požiadavky na kandidáta/kandidátku:**

* absolvent/absolventka vysokoškolského vzdelania ekonomického, matematického zamerania, verejnej politiky, alebo príbuzných odborov,
* zodpovednosť, aktívny prístup k riešeniu úloh,
* záujem o verejné politiky a prácu s dátami,
* výstižné a zrozumiteľné písanie doplnené vhodnou prezentáciou dát,
* znalosť programov STATA, MATLAB, R alebo E-views výhodou,
* schopnosť rýchlo sa zorientovať v novej problematike.

Útvar hodnoty za peniaze podporuje rovnosť príležitostí na pracovisku bez ohľadu na pohlavie, rasu, vek či vyznanie.

* **Ministerstvo hospodárstva SR – Centrum pre hospodárske otázky (1 pozícia)**

Analytický útvar Centrum pre hospodárske otázky vznikol k 1. 6. 2016. Útvar sa člení na dve samostatné jednotky: analytická jednotka, ako prierezový útvar so zameraním na analytickú činnosť, a jednotka pre posudzovanie vybraných vplyvov regulácií.

Analytická jednotka poskytuje pre ministerstvo hĺbkové a komplexné analýzy v oblastiach rezortu ministerstva. Centrum pre hospodárske otázky sa podieľa na tvorbe strategických a koncepčných materiálov ministerstva a prostredníctvom vypracovávania analýz súčasných národných, ako aj medzinárodných tém poskytuje kvalitné podklady pre tvorbu rozhodnutí.

**Názov pozície: analytik/analytička**

**Náplň práce:**

* analýza diania v oblastiach rezortu, príprava analytických štúdií a výstupov v súčasných témach a otázkach,
* sledovanie ukazovateľov a vyhodnocovanie indikátorov súvisiacich s vecnou oblasťou rezortu,
* návrh odporúčaní a opatrení pre napĺňanie stanovených cieľov rezortu,
* príprava interných podkladov, prezentácií a podkladových analýz pre vedenie a útvary rezortu,
* príprava strategických a koncepčných dokumentov v rámci rezortu a spolupráca s inými útvarmi,
* analýzy a hodnotenia realizovaných politík,
* zhromažďovanie a vyhodnocovanie relevantných dát, spracovávanie databáz,
* vypracovávanie prognóz.

**Požiadavky na kandidáta/kandidátku:**

* ukončené VŠ vzdelanie (najmä v oblasti energetika, ekonómia, medzinárodné podnikanie, obchod a podnikanie),
* analytické a koncepčné myslenie,
* ovládanie MS Office,
* znalosti z ekonometrie, príp. štatisticko-matematických metód,
* znalosti s prácou s dátami, schopnosť vytvárať súhrnné a komplexné podklady,
* koncepčný a systematický prístup,
* všeobecný ekonomický prehľad, najmä v oblastiach v gescii rezortu hospodárstva (energetika, výskum a inovácie, obehové hospodárstvo, investície, podnikateľské prostredie) na národnej aj medzinárodnej úrovni,
* ovládanie štatisticko-matematického softvéru (Eviews/Matlab/STATA),
* ovládanie anglického jazyka.
* **Ministerstvo pôdohospodárstva a rozvoja vidieka SR (4 pozície):**

1. **Špecializácia štipendistu:**

* VŠ vzdelanie druhého, resp. tretieho stupňa so zameraním na ekonómiu, kvantitatívne metódy, alebo príbuzné kvantitatívne odbory;
* záujem o verejné politiky a aktuálne témy rezortu pôdohospodárstva a chuť sa ďalej vzdelávať;
* výstižný a zrozumiteľný písomný prejav a vynikajúca schopnosť analyzovať údaje a prezentovať výsledky;
* znalosť ekonometrie, práce s databázami a štatistických programov ako napr. STATA, MATLAB, R alebo EViews výraznou výhodou;
* pokročilá znalosť MS Office;
* zodpovednosť, aktívny prístup k riešeniu úloh;
* anglický jazyk na veľmi dobrej úrovni;
* vedieť pracovať samostatne aj v spolupráci s kolegami.

**Špecifikácia pozície:** funkcia - generálny štátny radca

**Náplň práce:**

* zber a analýza údajov v pôdohospodárstve, potravinárstve a v rozvoji vidieka,
* kvantitatívna/kvalitatívna analýza dopadov politík,
* kvantitatívna/kvalitatívna analýza vývoja trhov,
* kvantitatívne/kvalitatívne hodnotenie efektívnosti pôdohospodárskych politík, politík rozvoja vidieka a organizácií v rezorte pôdohospodárstva,
* tvorba benchmarkov a porovnaní so zahraničím,
* identifikácia merateľných kritérií, problémov a možných riešení,
* komunikácia a spolupráca s partnermi,
* príprava analýz, podkladov pre Ministerstvo pôdohospodárstva a rozvoja vidieka SR, štúdií pre odbornú a laickú verejnosť.

1. **Špecializácia štipendistu:** Projektový manažment v rámci programov cezhraničnej spolupráce

**Špecifikácia pozície** :

* vypracovanie hodnotenia projektov predložených v rámci vyhlásených výziev;
* koordinácia a dohľad nad implementáciou zverených projektov;
* príprava návrhov na aplikáciu moderných nástrojov do systému riadenia programu s cieľom zefektívnenia implementácie;
* poradenstvo a usmerňovanie žiadateľov a prijímateľov programu v zverených oblastiach;
* tvorba databázy a návrhy zlepšujúcich opatrení na evidenciu štatistických údaj pre potreby efektívneho vykazovania a reportovania informáciíVŠ vzdelanie druhého, resp. tretieho stupňa so zameraním na ekonómiu, kvantitatívne metódy, alebo príbuzné.

1. **Špecializácia štipendistu:** Programový manažment v rámci programov cezhraničnej spolupráce

**Špecifikácia pozície** :

* porovnávanie a zabezpečovanie súladu právnych aktov SR s právnym poriadkom EÚ;
* adaptácia právnych noriem vyplývajúcich so špecifickej legislatívy EU a SR do dokumentácie programov cezhraničnej spolupráce;
* dohľad a koordinácia jednotlivých etáp programového cyklu s ohľadom na dosahovanie zvolených cieľov;
* zber údajov, ich zhodnocovanie a postulovanie nových cieľov pre programové územie a program ako taký;
* reprezentácia programu a diseminácia výsledkov naprieč spektrom zainteresovaných strán.

1. **Špecializácia štipendistu:**

* absolvent vysokoškolského štúdia 2. alebo 3. stupňa s ekonomickým, prípadne manažérskym zameraním v poľnohospodárstve, rozvoji vidieka alebo verejnej správe;
* znalosť anglického jazyka minimálne na úrovni C1, znalosť francúzskeho jazyka vítaná;
* znalosť matematicko-štatistických analýz a metód spracovania dát.

**Špecifikácia pozície** : funkcia – hlavný štátny radca

* tvorba štátnej politiky vrátane koncepčnej činnosti a tvorby pozičných dokumentov v rezorte pôdohospodárstva;
* presadzovanie záujmov SR v komisiách a výboroch zriadených Európskou komisiou alebo Radou EÚ.
* **Ministerstvo práce, sociálnych vecí a rodiny SR – Inštitút sociálnej politiky** **(2 pozície):**

Inštitút sociálnej politiky (ISP) vznikol ako hlavný analytický útvar Ministerstva práce, sociálnych vecí a rodiny v roku 2017. Poslaním ISP je zlepšovať verejné politiky a stratégie týkajúce sa práce, sociálnych vecí a rodiny prostredníctvom analytických nástrojov, dát, dôkazov a aplikovaného výskumu. Tím ISP analyzuje vplyvy zákonov a strategických materiálov, hodnotí efektivitu výdavkov v rámci rezortu a formuluje odporúčania pre oblasť sociálneho systému a trhu práce. Spolupracujeme s IFP, ÚHP a ďalšími analytikmi vo verejnom sektore a v akademických inštitúciách.

Automatizácia, demografická kríza, nerovnosti, dlhodobá nezamestnanosť, sociálne služby, chudoba a sociálne vylúčenie, Brexit a následky obchodnej vojny: je možné sa venovať veľkým témam a ovplyvniť verejné politiky s priamym dopadom na život obyvateľov Slovenska. ISP má kvalitné dáta, od analytika očakáva analytické myslenie a technické zručnosti.

**Analytik/analytička verejných politík (2 pozície)**

Hlavný štátny radca

Požiadavky na kandidáta/kandidátku:

* VŠ vzdelanie spoločenskovedného alebo matematického zamerania,
* záujem o verejné politiky a aktuálne témy rezortu;
* výstižné a zrozumiteľné písanie doplnené vhodnou prezentáciou dát;
* znalosť databáz a štatistických programov ako STATA, MATLAB, GAMS, R alebo EViews výhodou;
* zodpovednosť, aktívny prístup k riešeniu úloh;
* angličtina na komunikačnej úrovni.

**Náplň práce:**

* kvantitatívna a kvalitatívna analýza programov, opatrení a politík;
* tvorba benchmarkov a porovnaní so zahraničím;
* identifikácia problémov a možných riešení;
* komunikácia a spolupráca s partnermi;
* tvorba podkladov, stanovísk a prezentácií.
* **Ministerstvo práce, sociálnych vecí a rodiny SR – sekcia sociálneho poistenia a dôchodkového sporenia** **(1 pozícia):**

Odbore analýz zodpovedáme najmä za analytickú činnosť súvisiacu s tvorbou politík v oblasti sociálneho poistenia a všetkých pilierov dôchodkového systému. Pripravuje analýzy kvantitatívneho aj kvalitatívneho charakteru. Modeluje vývoj relevantných premenných pri rôznych scenároch legislatívneho nastavenia, demografického a makroekonomického vývoja. Spolupracuje aj s kolegami – analytikmi z iných rezortov, či inštitúcií (napr. Inštitút finančnej politiky MF SR, NBS, Kancelária Rady pre rozpočtovú zodpovednosť, Sociálna poisťovňa), ale aj s partnermi z komerčného prostredia (najmä DSS, DDS a poisťovne) a na medzinárodnom poli najmä s inštitúciami EÚ a s OECD.

**Analytik/analytička verejných politík (1 pozícia)**

Hlavný štátny radca

Požiadavky na kandidáta/kandidátku:

* VŠ vzdelanie II./III. stupňa, odbor matematika/štatistika/ekonómia/finančný manažment a pod.;
* vhodné pre absolventa, prípadná prax na analytickej pozícii vítaná;
* jazykové znalosti: znalosť AJ minimálne na komunikačnej úrovni. Znalosť ďalšieho jazyka (najmä Nj/Fj) výhodou;
* IT znalosti: MS Office (Word, Excel, Outlook, PowerPoint), znalosť štatistických/databázových/ekonometrických SW ako MATLAB, STATA, MS Access a pod. výhodou;
* analytické myslenie a zručnosti, schopnosť myslieť koncepčne a strategicky;
* konštruktívne myslenie;
* schopnosť pracovať s komplexnými štúdiami (vrátane cudzojazyčných), svedomitosť, precíznosť a spoľahlivosť;
* komunikačné zručnosti – slovom aj písmom;
* schopnosť tímovej aj samostatnej práce, schopnosť a vôľa sa učiť a ďalej vzdelávať;
* záujem o veci verejné a snaha osobne prispieť ku kvalitnejšej správe štátu.

**Náplň práce:**

* kvantitatívna a kvalitatívna analýza programov, opatrení a politík;
* identifikácia problémov a možných riešení problematiky dôchodkového systému, sociálneho poistenia a daňového a odvodového systému SR;
* komunikácia a spolupráca s partnermi.
* **Ministerstvo školstva, vedy, výskumu a športu SR - odbor analýz vzdelávacej politiky (1 pozícia):**

Odbor analýz vzdelávacej politiky je analytickou jednotkou Ministerstva školstva, vedy, výskumu a športu SR. Dlhodobým cieľom odboru analýz vzdelávacej politiky je formovať tvorbu vzdelávacej politiky ministerstva na základe prenosu najlepších zahraničných skúseností, ale aj unikátnych riešení založených na analýze dostupných domácich a medzinárodných dát. Tento cieľ sa snažíme napĺňať spoluprácou pri tvorbe legislatívnych a strategických materiálov ministerstva, ale tiež iniciovaním a formovaním odbornej debaty vo vlastných vytýčených oblastiach.

Staň sa súčasťou mladého a dynamického kolektívu, ktorý má ambíciu dlhodobo ovplyvňovať podobu vzdelávania na Slovensku.

**Názov pozície: analytik vzdelávacích politík (1 pozícia)**

**Náplň práce:**

* spolupráca pri tvorbe legislatívnych, strategických a koncepčných materiálov ministerstva, vypracovávanie analýz a prognóz,
* hodnotenie efektívnosti výdavkov, hľadanie zdrojov neefektívnosti a návrh riešení na ich odstránenie, skúmanie vplyvu dopadov legislatívnych zmien (RIA),
* spracovanie a analýza relevantných dát z národných a medzinárodných databáz,
* prenos najlepších skúseností zo zahraničia do materiálov a politík ministerstva.

**Požiadavky na kandidáta/kandidátku:**

* absolvent/absolventka so zameraním na oblasti vzdelávacej politiky, pedagogiky, ekonómie, štatistiky, matematiky, alebo verejnej správy,
* základná znalosť a záujem o súčasné témy a trendy v oblasti vzdelávania,
* analytické myslenie, dobrý písomný prejav, komunikatívnosť, zmysel pre spoluprácu,
* samostatnosť, precíznosť a schopnosť nachádzať riešenia,
* aktívna znalosť anglického jazyka slovom aj písmom, ďalší cudzí jazyk výhodou,
* skúsenosti s analýzou a spracovaním dát pomocou niektorého zo štatistických programov (R, STATA, SAS, SPSS, SQL) výhodou,
* skúsenosť s výskumom, analýzou a prácou s dátami v oblasti vzdelávania výhodou.
* **Ministerstvo zdravotníctva SR – Inštitút zdravotnej politiky (1 pozícia):**

**Funkcia:** hlavný radca

**Náplň práce:**

* vypracovávanie stanovísk a analytických návrhov priorít v oblasti rozvoja zdravotníctva v spolupráci s národnými organizáciami s využitím rôznych národných a medzinárodných databáz,
* príprava podkladov pre rozhodovanie o cieľoch pre jednotlivé organizačné útvary Ministerstva zdravotníctva SR,
* realizácia analytickej činnosti podľa aktuálnej potreby Ministerstva zdravotníctva SR,
* hodnotenie dosahovania strategických priorít v oblasti zdravotníctva.

**Požiadavky na uchádzača:**

* vysokoškolského vzdelania 2. stupňa so zameraním na ekonómiu, manažment alebo finančnú matematiku,
* záujem o zdravotníctvo,
* systémové myslenie,
* komunikatívnosť a proaktívnosť.

**Ďalšie činnosti:**

* zabezpečovanie monitoringu a analýz celonárodných a celospoločenských programov v oblasti vedy a výskumu zdravotníctva,
* spolupráca s jednotlivými komisiami a poradnými orgánmi ministerstva, Národným centrom zdravotníckych informácií, Štatistickým úradom SR, Ministerstvom financií SR, zdravotnými poisťovňami a stavovskými organizáciami pri riešení rôznych požiadaviek.
* **Úrad vlády SR (2 pozície):**

1. **Špecializácia štipendistu - sekcia kontroly, odbor Centrálny kontaktný útvar pre OLAF (1 pozícia)**

Vzdelanie: vysokoškolské vzdelanie 3. stupňa, prípadne 2. stupňa.

Študijný odbor: ekonomické a ekonometrické zameranie (empirická a teoretická analýza v oblasti ekonomických a finančných dát a spracovania analýz v oblasti čerpania fondov Európskej únie a nezrovnalostí).

Špecifikácia pozície:

* podľa zákona č. 55/2017 Z. z. o štátnej službe v platnom znení,
* zameranie na empirickú a teoretickú analýzu dát v ekonomickej oblasti,
* schopnosť aktívne komunikovať v anglickom jazyku,
* dobré komunikačné schopností a schopnosť pracovať v tíme,
* nezávislé a inovatívne analytické myslenie ako aj schopnosť logicky analyzovať dáta a spojitosť medzi nimi,
* práca na reportoch existujúceho stavu pre vybrané operačné programy programovacieho obdobia 2014 – 2020,
* štipendista by pracoval s údajmi týkajúcimi sa čerpania fondov Európskej únie a evidencie a reportovania nezrovnalostí (tvorba analýz, štatistík a dát v tabuľkách).

1. **Špecializácia štipendistu – Implementačná jednotka (1 pozícia)**

Vzdelanie: vysokoškolské vzdelanie 2. stupňa.

Študijný odbor: ekonomické zameranie – kvantitatívne analýzy.

Špecifikácia pozície:

* podľa zákona č. 55/2017 Z. z. o štátnej službe v platnom znení,
* príprava analýz, podkladov vyplývajúcich z revízií výdavkov (hodnoty za peniaze) jednotlivých rezortov - analyzujeme a hodnotíme 6, v budúcnosti 9 rezortov a prierezových oblastí (zdravotníctvo, doprava, informatizácia, vzdelávanie, politiky trhu práce a sociálne politiky a životné prostredie, pribudnú témy ohrozených skupín, pôdohospodárstva a zamestnanosti a odmeňovanie vo verejnej správe),
* vytvorenie a administrácia databázy údajov, ich interpretácia,
* spolupráca pri príprave hodnotiacich správ a kvartálnych odpočtov za jednotlivé ministerstvá,
* tvorba prezentácií, prehľadov jednotlivých tém rezortov,
* spolupráca s Útvarom hodnoty za peniaze MF SR a príslušnými ministerstvami a podriadenými organizáciami,
* záujem o dianie vo verejnej oblasti a prácu s dátami,
* orientácia na výsledok,
* schopnosť rýchleho učenia sa a orientácie v novej problematike,
* schopnosť zrozumiteľne prezentovať výsledky analýz,
* zodpovednosť a spoľahlivosť,
* komunikatívnosť,
* AJ – plynulo, ďalší cudzí jazyk je výhodou,
* pokročilá znalosť MS Word, Excel a PowerPoint.
* **Úrad podpredsedu vlády SR pre investície a informatizáciu (2 pozície)**

Analytický útvar je začlenený pod Sekciu riadenia investícií a regionálneho rozvoja ÚPPVII. Patrí medzi prierezové útvary úradu, čím dochádza k aktívnej spolupráci s ostatnými sekciami, odbormi a útvarmi v rámci ÚPPVII. ÚPPVII sa spoločne podieľa na posudzovaní veľkých investičných zámerov na základe princípu hodnoty za verejné peniaze s Inštitútom pre stratégie a analýzy Úradu vlády Slovenskej republiky, Ministerstvom financií SR, ako aj inými analytickými útvarmi ostatných orgánov štátnej správy.

**Názov pozície: analytik/analytička**

**Náplň práce:**

* vykonávať komplexné analýzy, produkovať analytické výstupy, analytické rozpracovanie navrhovaných opatrení a odborné stanoviská relevantné na úrovni riadiacich predstaviteľov organizácií, v súlade s jej cieľmi a prioritami;
* zhromažďovať a prepájať dáta a údaje do užívateľskej podoby;
* používať dáta pri príprave návrhov politík, riešení a reforiem;
* pripravovať procesné analýzy k novým princípom systému riadenia kvality vo VS a poskytovať súčinnosť pri definovaní strategického smerovania organizácií v spolupráci s vecne príslušnými sekciami a s odbornými zainteresovanými stranami;
* prenášať získanú zahraničnú prax a poznatky do národných materiálov a politík SR;
* prispievať do verejnej odbornej diskusie napríklad prostredníctvom krátkych štúdií alebo analýz.

**Požiadavky na kandidáta/kandidátku:**

* ukončené VŠ vzdelanie v oblasti informatické vedy, informačné a komunikačné technológie, matematika, štatistika, ekonómia a manažment,
* analytické a koncepčné myslenie, výstižný a zrozumiteľný písomný prejav,
* ovládanie MS Office,
* znalosť matematických a štatistických metód a softvérov,
* znalosť s prácou s dátami, schopnosť vytvárať súhrnné a komplexné podklady,
* koncepčný a systematický prístup,
* všeobecný ekonomický prehľad na národnej aj medzinárodnej úrovni,
* ovládanie anglického jazyka.

**Názov pozície: analytik/analytička v oblasti RIA**

**Náplň práce:**

* vykonávať ex ante a ex post posudzovanie vplyvu politík, regulácií a legislatívnych rámcov;
* identifikovať slabé stránky regulácii a ich analýzu, identifikovať intenzitu a vplyv interakcií s inými reguláciami;
* identifikovať dostupné riešenia a ich potenciálnu mieru dosiahnutia plánovaného cieľa, porovnať jednotlivé alternatívy riešenia a výber najefektívnejšieho z nich;
* identifikovať faktory ovplyvňujúcich adaptovanie plánovanej regulácie (napr. riziká);
* získavať podnety, informácie, názory a dáta od zainteresovaných strán čo môže zvýšiť kvalitu/zreálnenie plánovanej zmeny regulácie.

**Požiadavky na kandidáta/kandidátku:**

* ukončené VŠ vzdelanie v oblasti sociálne, ekonomické a právne vedy,
* orientácia v oblasti legislatívy a zmenových konaní,
* analytické a koncepčné myslenie, výstižný a zrozumiteľný písomný prejav,
* znalosť s prácou s dátami, schopnosť vytvárať súhrnné a komplexné podklady
* ovládanie MS Office,
* koncepčný a systematický prístup,
* všeobecný ekonomický prehľad na národnej aj medzinárodnej úrovni,
* ovládanie anglického jazyka.

1. Návrh grantového programu pre posilnenie analytických kapacít vo verejnej správe (ďalej len „grantový program“) bol schválený 7. mája 2014 uznesením vlády SR č. 210/2014. Návrh na zmenu názvu grantového programu na Štipendium Martina Filka bol schválený 1. marca 2017 uznesením vlády SR č. 99/2017. Grantový program bol vytvorený v súlade s úlohou č. 108 Akčného plánu Národného programu reforiem Slovenskej republiky 2013 a je súčasne napĺňaním odporúčaní zlepšiť kvalitu verejnej administratívy vrátane posilnenia analytických kapacít kľúčových ministerstiev, ktoré vyplynuli pre Slovensko z júnového summitu Európskej rady 2013. Schéma grantového programu nadväzuje na grantový program Štipendium M. R. Štefánika realizovaný v rokoch 2006-2008, ako aj na jeho obnovenie v roku 2011. [↑](#footnote-ref-1)
2. § 36 ods. 3 písm. d) zákona č. 55/2017 o štátnej službe a o zmene a doplnení niektorých zákonov [↑](#footnote-ref-2)
3. § 53 a § 54 zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov [↑](#footnote-ref-3)
4. Termín je orientačný. Ministerstvo školstva, vedy, výskumu a športu SR si vyhradzuje právo termín konania osobných pohovorov zmeniť. [↑](#footnote-ref-4)
5. Nevyžadujú sa úradne osvedčené kópie. [↑](#footnote-ref-5)
6. Nevyžaduje sa úradný preklad, ani preklad overený notárom. [↑](#footnote-ref-6)
7. ÚOŠS – Ústredný orgán štátnej správy [↑](#footnote-ref-7)
8. Dostupné na: <http://www.shanghairanking.com/ARWU2018.html> [↑](#footnote-ref-8)
9. Dostupné na: <https://ideas.repec.org/top/top.econdept.html> [↑](#footnote-ref-9)
10. Dostupné na: <https://www.timeshighereducation.com/world-university-rankings>. Je potrebné vybrať poradie inštitúcie v tej študijnej oblasti, pod ktorú patrí študijný program, na ktorý bol žiadateľ prijatý. Napr. v prípade ekonómie sa vyberie subject Social Sciences, v prípade matematiky subjekt Physical Sciences. Detailnejšie členenie oblastí je pre každý subject uvedený na konci rebríčka danej študijnej oblasti. [↑](#footnote-ref-10)
11. V prípade súhlasu podpísať. [↑](#footnote-ref-11)